Minnaar-tweeling vang saam graad | Netwerk24
Minnaar-tweeling vang saam graad
Die Minnaar-tweeling van Wellington het pas hul B Rekeningkunde-grade aan die Universiteit Stellenbosch saam verwerf. Foto: Stefan Els
Die Wellingtonse tweelingsusters Tori-Sue en Tammy Minnaar het verlede week saam hul B Rekeningkunde-grade op die Universiteit Stellenbosch (US) se Desember-gradeplegtigheid ontvang.
Die tweeling het in 2015 aan die Hugenote Hoërskool gematrikuleer.
Volgens Tammy wou Tori-Sue nie aanvanklik 'n finansiële kursus volg nie, maar nadat sy deur 'n hoërskoolonderwyser hiervan oortuig is, het sy van besluit verander.
"Ek het in hierdie studierigting begin belangstel nadat ek 'n Suid-Afrikaanse Instituut vir Geoktrooieerde Rekenmeesters (SAICA) -kamp vir wiskunde- en rekeningkundestudente in my matriekjaar in Kaapstad bygewoon het.
"Mense van al die groot rekeningkundige maatskappye was by die kamp en 'n vrou van een van die maatskappye het my oortuig om 'n geöktrooieerde rekenmeester te word," vertel Tori-Sue.
Die Minnaar-tweeling sê dit was 'n baie spesiale ervaring om saam te studeer en uiteindelik saam te gradueer, veral omdat hulle nog altyd alles saam gedoen het.
"Dit sal abnormaal voel as ons nie saam gradueer nie, so ek sou sê dit was opwindend dat ons albei in hierdie dag kan deel, aangesien ons die meeste van ons hoogtepunte tot dusver saam beleef het," sê Tori-Sue. Die twee susters gaan hul nagraadse studie aanstaande jaar by die US voortsit.